**AKTIVITA:** STORYTELLING

**Cieľ aktivity:**

* Uvedomiť si závažné vplyvy človeka na planétu.
* Kreatívne hľadať riešenia ohľadom problematiky

životného prostredia.

* Dokázať prerozprávať príbeh prostredníctvom jazyka tela.
* Posilniť vzťahy medzi žiakmi, rozvinúť kooperáciu.

**Zručnosti a schopnosti, ktoré si žiaci zlepšia, trénujú:**

* kreatívne a kritické myslenie,
* predstavivosť,
* komunikácia a kooperácia,
* časový manažment,
* schopnosť pracovať pod časovým nátlakom,
* schopnosť nachádzať riešenia v environmentálnej problematike,
* schopnosť chápať, analyzovať a hodnotiť vzťahy medzi človekom a jeho životným

prostredím,

* prehlbovať, rozvíjať a upevňovať hodnotový systém v prospech konania k životnému

prostrediu.

**Pomôcky:**

* baliaci papier,
* pero,
* kocky s obrázkami (do každej skupiny 10),
* individuálne na dramatizáciu.

**Popis aktivity:**

1. Žiaci sú rozdelení do skupín pomocou dielikov puzzle. Na každom stole je položený dielik. Každý žiak dostane jeden dielik, ktorý sa snaží správne doplniť k dieliku na stole. Jeden obrázok = jedna skupina. Každá skupina má iný obrázok, ktorý predstavuje tému, napr. znečistená planéta, horiace lesy a pod.
2. Jeden zo skupiny hodí kocky, ktoré mu ukážu rôzne obrázky (napr. ohnivá guľa, strom, čarovný prútik). Úlohou skupiny je vymyslieť príbeh, ktorý bude obsahovať všetky atribúty a zároveň bude o téme, ktorá im vyšla z puzzle. Príbeh by mal vyriešiť danú problematiku, poprípade si uvedomiť dôsledky pôsobenia človeka.
3. Postup sa zopakuje podľa kroku č. 2. Žiaci pokračujú v príbehu s inými obrázkami.
4. Príbeh žiaci zdramatizujú a to tak, že nesmú nič hovoriť a ostatní žiaci hádajú, čo sa im snažia ukázať. Nácvik dramatizácie je časovo obmedzený – 15 minút.
5. Následne učiteľ hodnotí tri základné zložky: kreativita, čas a využitie všetkých kociek. Za každú položku je možné dosiahnuť 100 bodov. Hodnotenie prebehne trikrát: prvý príbeh, pokračovanie príbehu a dramatizácia. Skupina má rôzny počet bodov za každé kolo a položku. Nakoniec všetky skupiny majú rovnaký počet bodov (,,náhodne“), čím sa zabráni demotivácii žiakov.